แจกเงิน5พันเกษตรกรเข้าครม.สัปดาห์หน้า
คลังเสนอ ครม.สัปดาห์หน้า แจกเงินเกษตรกร 5 พันบาท 3 เดือน ยันเงินกู้ 1 ล้านล้านบาท จ่ายพอ ไม่ต้องออก พ.ร.ก.กู้เพิ่ม
23 เม.ย. 2563

นายอุตตม สาวนายน รมว.คลัง เปิดเผยภายหลังการประชุมร่วมกับผู้บริหารสถาบันการเงินเฉพาะกิจของรัฐทุกแห่ง เกี่ยวกับความคืบหน้ามาตรการเยียวยาผลกระทบจากการแพร่ระบาดของไวรัสโคโรนา 2019 (โควิด-19) ว่า มาตรการแจกเงินเกษตรกร 5,000 บาทต่อเดือน เป็นเวลา 3 เดือน จะเข้าคณะกรรมการกลั่นกรองพิจารณาสัปดาห์นี้ และเสนอคณะรัฐมนตรี (ครม.) วันที่ 28 เม.ย.2563
“มาตรการแจกเงินเกษตรกร จะใช้เงิน พ.ร.ก. กู้เงินฉุกเฉิน 1 ล้านล้านบาท ซึ่งจะจ่ายเท่าไรกี่เดือนต้องให้ ครม. เห็นชอบ ”นายอุตตม กล่าวว่า
นายอุตตม กล่าวว่า การแจกเงินเกษตรกรจะยึดข้อมูลของกระทรวงเกษตรฯเป็นหลัก คลังยืนยันว่าวงเงินกู้ตาม พ.ร.ก. กู้เงิน 1 ล้านล้านบาท เพียงพอดูแลประชาชนที่ได้รับผลกระทบจากโควิด-19 ไม่จำเป็นต้องออก พ.ร.ก. กู้เพิ่ม ในหลักการของ พ.ร.ก.สำหรับเยียวยา 6 แสนล้านบาท ถ้าไม่พอก็สามารถนำเงินบางส่วนจากพ.ร.ก. สำหรับฟื้นฟู 4 แสนล้านบาท มาช่วยได้ตามความจำเป็น ส่วนการชำระคืนหนี้เงินกู้ 1 ล้านล้านบาท ยังไม่สามารถระบุได้ เพราะยังไม่รู้จะต้องกู้มาใช้เท่าไหร่ ซึ่งสำนักงานบริหารหนี้สาธารณะ (สบน.) อยู่ระหว่างการเตรียมแผน